**Жоба**

***Адвокаттар алқаларының***

***Республикалық Конференциясымен***

***бекітілген***

**Республикалық адвокаттар алқасының**

**Тексеру Комиссиясы Туралы**

**ЕРЕЖЕСІ**

**1. Жалпы Ережелер**

1. Республикалық адвокаттар алқасының тексеру комиссиясы туралы осы ереже (*бұдан әрі – Ереже*) Республикалық адвокаттар алқасының Тексеру комиссиясының (бұдан әрі – Комиссия) мәртебесін, оның жұмыс істеу және адвокаттар алқаларының Республикалық конференциясымен, Республикалық адвокаттар алқасының Төралқасымен және аумақтық адвокаттар алқаларымен өзара іс-қимыл жасау тәртібін айқындайды.
2. Комиссия Республикалық адвокаттар алқасының (*бұдан әрі-Комиссия*) қаржы – бақылау органы болып табылады және белгіленген тәртіппен Алқаның Қаржы-шаруашылық қызметіне бақылауды жүзеге асырады.
3. Комиссия "Адвокаттық қызмет және заң көмегі туралы" 2018 жылғы 05 шілдедегі Қазақстан Республикасы Заңының (бұдан әрі - заң) 70-бабына сәйкес құрылады. Комиссия өз жұмысында Қазақстан Республикасының қолданыстағы заңнамасын және бухгалтерлік есеп пен есептілік саласындағы нормативтік құжаттарды, алқа Жарғысын және осы Ережені басшылыққа алады.
4. Комиссия өз қызметінде адвокаттар алқасының Республикалық конференциясына (*бұдан әрі – Конференция*) есеп береді, ол Комиссияның Төрағасы мен мүшелерін сайлайды және қызметінен босатады, Тексеру комиссиясы туралы ережені бекітеді, оған өзгерістер мен толықтырулар енгізеді, алқа төралқасы мүшелерінің және (немесе) Комиссия төрағасының ұсынысы бойынша оны жаңа редакцияда қабылдайды, Комиссияның жылдық есептерін бекітеді.
5. Комиссия бес мүшеден тұрады және Конференция жасырын дауыс беру арқылы екі жыл мерзімге сайлайды. Комиссия мүшелерінің алқада өзге сайланбалы қызмет атқаруға құқығы жоқ. Бір адам Комиссия құрамында бір мерзімнен артық бола алмайды.
6. Комиссияның жекелеген мүшелерінің немесе бүкіл құрамының өкілеттіктері Конференцияның шешімімен мерзімінен бұрын тоқтатылуы мүмкін:

1) Комиссияның өзінің бастамасы бойынша;

2) Комиссия мүшесінің өз қалауы бойынша;

3) комиссия мүшесі Комиссия отырыстарында дәлелсіз себептермен жүйелі түрде болмаған жағдайларда;

1. Комиссияның өкілеттігі мерзімінен бұрын тоқтатылған жағдайда оның жаңа мүшелерін сайлау Заңда белгіленген тәртіппен жүзеге асырылады.

**2. Комиссияның Құзыреті.**

**Комиссия мүшелерінің өкілеттілігі.**

8. Комиссия Алқаның Қаржы-шаруашылық қызметін бақылауды жүзеге асырады, оның ішінде:

1) Комиссияның құзыретіне жататын мәселелер бойынша Конференция мен Алқа Төралқасының тапсырмаларын тиісінше орындау;

2) бухгалтерлік және статистикалық есеп жүргізудің қолданыстағы стандарттар мен нормаларға сәйкестігі тұрғысынан қарау;

3) Қаржы-шаруашылық қызметте қолданыстағы нормативтер мен ережелерді сақтау;

4) бюджетке төленетін төлемдердің уақтылығы және дұрыстығы негізінде жүзеге асырылуы;

5) Алқа мүлігін мақсатты пайдалану;

6) Комиссия алқаның Қаржы-шаруашылық қызметі туралы жылдық есепті міндетті түрде тексереді және оның нәтижелерін алқаның интернет-ресурсына орналастырады.

Тексеру нәтижелері бойынша комиссия күнтізбелік 10 күн ішінде жазбаша есеп жасайды, оған оның мүшелері қол қояды және алқа Төрағасына және оның Төралқасының мүшелеріне танысуға ұсынылады.

Комиссия кезекті конференцияда бекіту үшін жазбаша есеп береді.

9. Комиссияның осы Ережеде көзделген өз құзыретін іске асыру үшін мынадай құқықтары бар:

1) бақылау жүргізуге байланысты сұралатын барлық құжаттамаға және кез келген басқа ақпаратқа қол жеткізу;

2) конференцияның, Төралқаның бекітуіне енгізілетін кез келген ақпарат пен құжаттарды, оның ішінде құжаттардың жобаларын сұратуға және алуға, сондай-ақ алқаның көрсетілген органдарының барлық шешімдерін (хаттамаларын және басқа да құжаттарын) алуға;

3) Алқаның Қаржы-шаруашылық қызметін тексеру үшін бухгалтерлік есеп және аудит саласындағы мамандарды тартуға құқылы;

4) аумақтық адвокаттар алқаларынан тексерілетін кезең үшін Алқаның жалпы мұқтаждарына ай сайынғы аударымдарды аудару жөніндегі мәліметтерді ұсынуды талап етуге;

5) алқа Төралқасының отырыстарына қатысуға;

6) бұрын жүргізілген тексерулер бойынша берілген комиссия ұсынымдарының орындалуына кейінгі бақылауды жүзеге асырады;

7) қажет болған кезде ішкі бақылау және ішкі аудит жүйелерін ұйымдастыру мәселелері бойынша алқа төрағасына, Төралқа мүшелеріне және алқаның құрылымдық бөлімшелеріне консультация береді;

8) өз құзыреті шегінде Комиссияға жүктелген және оның тәуелсіздік принципіне әсер етпейтін өзге де функцияларды жүзеге асырады.

10. Комиссия төрағасының өкілеттігіне мыналар кіреді:

1) Комиссияға жалпы басшылықты жүзеге асыру және оның жұмысын ұйымдастыру;

2) Комиссия мүшелері арасында міндеттерді бөлу;

3) Тексеру комиссиясының қызметін регламенттейтін құжаттарды әзірлеуді қамтамасыз ету болып табылады;

4) Комиссияның Төралқа және конференция отырыстарында ұсынылуы;

5) алқа Жарғысында және осы Ережеде белгіленген тәртіппен Конференция мен төралқаға Комиссия қызметі туралы есептерді уақтылы ұсынуды қамтамасыз ету.

6) Комиссияның құзыретіне кіретін барлық мәселелер бойынша шешімдер қабылдау.

11. Комиссия мүшелері өздері жүзеге асыратын бақылаудың объективтілігі мен адалдығы үшін жауапты, бақылауды жүзеге асыру процесінде өздеріне белгілі болған құпия ақпаратты жария етпеуге міндетті.

**3. Тексеру комиссиясының жұмысын ұйымдастыру тәртібі**

12. Тексеру материалдары және Комиссияның құзыретіне жатқызылған өзге де мәселелер оның отырыстарында қаралады және олар бойынша шешімдер қабылданады.

Комиссия шешімдері хаттамамен ресімделеді.

13. Комиссия отырыстары қажеттілігіне қарай өткізіледі. Комиссия төрағасы отырыстың күн тәртібін бекітеді, отырыстың өткізілетін күні мен уақытын айқындайды және Комиссия хатшысы арқылы оның барлық мүшелерінің назарына жеткізеді.

Комиссия отырыстары, егер оған Комиссия мүшелері санының кемінде үштен екісі қатысса, заңды деп есептеледі.

14. Комиссияның шешімдері отырысқа қатысып отырған Комиссия мүшелерінің жай көпшілік дауысымен қабылданады. Дауыстар тең болған жағдайда, Комиссия төрағасының дауысы шешуші болып табылады. Комиссия мүшелері Комиссия отырыстарында қаралатын қандай да бір мәселе бойынша өз пікірін (оның ішінде ерекше пікірін) жазбаша түрде баяндауға құқылы. Комиссия мүшелерінің жазбаша пікірлері міндетті түрде отырыс хаттамасына қоса беріледі.

15. Комиссия мүшелері Комиссия отырыстарына жеке өзі қатысуға тиіс. Комиссияның бір мүшесінің екіншісіне дауыс беруіне тыйым салынады. Комиссияның барлық мүшелерінің тең құқықтары бар.

16. Комиссия төрағасы оның мүшелерінің біріне Комиссия хатшысының міндеттерін жүктейді. Хатшы отырыстардың хаттамаларын жүргізуді, адресаттың актілерді, қорытындыларды және өзге де құжаттарды таратуын ұйымдастырады.

17. Комиссия есебіне тексеру жүргізген Комиссия мүшелері қол қояды. Комиссия отырыстарының хаттамаларына Комиссия төрағасы мен хатшысы қол қояды.

18. Комиссия атынан шығатын барлық құжаттар тігілуі және нөмірленуі тиіс. Комиссия отырыстарының хаттамалары тиісті отырыс өткізілген сәттен бастап 5 жұмыс күні ішінде жасалады.

Тексеру нәтижелері бойынша құжаттар бақылау аяқталған күннен бастап 10 жұмыс күні ішінде жасалады.

19. Комиссия жүргізілген бақылаудың нәтижелері туралы алқа Төралқасын хабардар етеді, осы Ережеге сәйкес өзге де құқықтарды іске асырады.

20. Конференцияның қарауына жататын Комиссияның мәселелерін Конференцияның күн тәртібін дайындау және қалыптастыру үшін төралқа ұсынады.

21. Комиссияның қызметіне араласуға жол берілмейді.

22. Комиссия алқаны басқарудың қаржы-бақылау органы ретінде өз қызметінде фирмалық бланк пен комиссияның мөрін пайдалануға құқылы.

**4.Қорытынды ережелер**

23. Осы Ережеге өзгеріс пен толықтыру Төралқаның шешімімен енгізілуі мүмкін.

24. Комиссия төрағасы жылына кемінде бір рет осы Ережеге өзгерістер мен толықтырулар енгізу қажеттігі туралы мәселені тұрақты түрде қарайды, бұл туралы алқа Төралқасына хабарлайды.

25. Осы Ережеге өзгерістер мен толықтырулар енгізу туралы ұсыныс беру құқығы алқаның әрбір мүшесіне де тиесілі.

26. Комиссияның қызметі Конференцияның шешімі бойынша тоқтатылады